Potentialet for at udflytte statslige arbejdspladser er udtømt, fastslår erhvervsminister Rasmus Jarlov (K).

Dorte Ipsen Boddum, f. 1969, er politisk reporter på Finans. Dorte har igennem 12 år som journalist på Jyllands-Posten skrevet i spændingsfeltet mellem økonomi og politik. Hun har været erhvervsreporter, Christiansborgreporter og senest forsvarsmedarbejder. Dorte er oprindelig uddannet kandidat i engelsk og internationale studier men valgte at gå journalistvejen efter en kort karriere som underviser. Hun er uddannet fra DJH i 2001 med praktiktid på Jyllands-Posten. Dorte er bosat på Østerbro og holder bestemt af en latte, men bliv ikke overrasket, hvis der er Johnny Madsen i øregangen, for hun er vokset op ved Vesterhavet og har stadig saltvand i årene.

Erhvervsminister Rasmus Jarlov (K) trækker en streg i sandet i diskussionen om udflytning af statslige arbejdspladser. Målet er fuldt, lyder det fra den nye minister.

»Jeg kan ikke se potentialet for yderligere store udflytninger,« siger Rasmus Jarlov.

»Det skal også være fagligt forsvarligt.«

Rasmus Jarlov træder som erhvervsminister ind i det ministerudvalg, som ved årsskiftet skal komme med et udspil til udviklingen af hovedstaden frem mod 2030.

»Det er rigtigt vigtigt, at hovedstaden trives, og at alt ikke flytter ud,« siger Rasmus Jarlov.

Regeringen er netop nu i gang med at udmønte anden bølge af en storstilet udflytning af statslige arbejdspladser. Bl.a. skal de økonomiske vismænd flytte deres sekretariat fra København til Horsens, hvilket har medført højlydt kritik fra både store erhvervsorganisationer og fagbevægelsen såvel som de økonomiske vismænd selv. Kritikken er netop gået på det fagligt forsvarlige, da vismændene er dybt afhængige af økonomer med erfaring fra Finansministeriet og Nationalbanken.

Rasmus Jarlov vil dog ikke tage stilling til, om grænsen for det fagligt forsvarlige allerede er passeret med de økonomiske vismænd.

»Jeg vil ikke forholde mig til beslutninger, der er truffet før min tid,« siger han.

Dansk Folkeparti mener dog langt fra, at den sidste statslige arbejdsplads er udflyttet.

»Overhovedet ikke. Det kan sagtens komme på tale igen. Alene af den grund at huslejen ofte er meget billigere end i København, og det er jo altså borgernes penge, som vi har med at gøre,« siger finansordfører Rene Christensen (DF).

Han afviser Jarlovs begrundelse om, at potentiale er udtømt, da udflytningerne også skal være fagligt forsvarlige.

»Det er den mest tåbelige melding at komme med. Jeg er oprigtigt skuffet, hvis den nye minister mener, at der ikke findes folk uden for København med kompentencer og uddannelsesniveau til at varetage stillingerne,« siger Rene Christensen.